Martin Lidegaard (RV), 2002-03-21:
Det er ikke alle dele af regeringens gennemgang af råd, nævn og puljer, som Det Radikale Venstre har været imod.
Det mest kendte er selvfølgelig lukningen af Det Danske Center for Menneskerettigheder, men også med hensyn til det, vi diskuterer i dag, er det tilfældet.
Vi kommer til at savne Jernbanerådet, men jeg vil koncentrere mig om Transportrådet i dag.
Nedlæggelsen af det savner ethvert sagligt grundlag.
Argumenterne er tynde for ikke at sige ikkeeksisterende.
Det er mildest talt iøjnefaldende, at hverken lovforslaget eller de medfølgende bemærkninger giver blot antydning af en begrundelse for at nedlægge rådet ud over standardsvaret om, at nu får vi mere kvalitet for færre penge ved at overføre opgaven til Danmarks TransportForskning.
Den misforståelse er vi flere, der har forsøgt at give regeringen anledning til at rette op på ved at stille opklarende spørgsmål til ministeren og ved at gøre det klart, hvorfor Transportrådet er vigtigt, men tilsyneladende og desværre uden held. Først og fremmest er det banalt samfundsøkonomisk helt tåbeligt ikke at sikre, at vi har et uafhængigt og kvalificeret grundlag, når vi træffer trafikbeslutninger i milliardklassen.
Trafik er jo ikke et lille, perifert område.
Det har kæmpe betydning for erhvervslivet, for miljøet, for samfundsudviklingen, ja, for hver eneste familie i Danmark, og vi er dybt afhængige af en god trafikplanlægning, hvis vores liv skal hænge sammen.
Der er flere, der i tidens løb har muntret sig over, hvordan trafiklovgivningen bliver vedtaget her i Folketinget, og på hvilket grundlag beslutningerne indimellem bliver truffet - ingen nævnt og alt for mange glemt, men der har desværre været nogle dyre grin.
Flere penge er ikke altid nok, men jeg tror faktisk ikke, man kan finde nogen som helst, der ønsker at kritisere fagligheden i Transportrådets arbejde eller synes, pengene har været givet dårligt ud.
Rådet har udsendt den ene seriøse rapport/analyse efter den anden, og det har bidraget til en god og saglig debat, befriet for de særinteresser, der ellers alt for ofte præger trafikdebatten.
Rådet har været primus motor i at starte en egentlig trafikforskning i Danmark forankret på uafhængige universiteter og institutioner, og Danmark er for første gang begyndt at markere sig med forskning i international klasse.
Endelig har Transportrådet bidraget til at uddanne professionelle trafikplanlæggere, der kan gøre dansk trafikadministration mere kvalificeret.
Men alt det er slut nu.
Som lovgivere har jeg og mine kolleger ikke længere et uafhængigt sted, hvor vi kan henvende os for at få en vurdering af ministeriets eller interesseorganisationers trafikpolitik og trafikgrundlag.
Det er nemlig ikke kun Transportrådet, der nedlægges og rammes, men også al den trafikforskning på vores universiteter, der finansieres over Transportrådets bevilling.
Endelig holder regeringens argumentation ikke, når det hævdes, at Transportrådet og Danmarks TransportForskning laver det samme.
Det er rigtigt, at formålsparagrafferne ligner hinanden, men der har været en klar arbejdsdeling.
Derfor er den rationalisering, som regeringen lægger op til, direkte skadelig for Danmarks trafikplanlægning, og den vil komme til at koste langt, langt flere penge end dem, man sparer ved at lukke rådet.
Derfor vil vi opfordre kraftigt til, at regeringen i det mindste skriver ind i lovforslaget, at Transportrådet kan beholde de opsparede midler og gerne lidt til, så de igangværende forskningsprojekter kan færdiggøres, og de penge, vi allerede har investeret, ikke bliver spildt.
Det håber jeg, jeg kan få ministerens tilsagn om i dag.
Lad mig slutte med for god ordens skyld sige, at Det Radikale Venstre ikke kan støtte dette forslag.